
asupra propunerii legislative pentru modificarea Legii nr.416/2001, privind venitul minim acordat

În conformitate cu prevederile art.89 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu propunerea legislativă pentru modificarea Legii nr.416/2001, privind venitul minim acordat, trimisă cu adresa nr.350 din 22 septembrie 2003.


La întocmirea prezentului raport, Comisia a avut în vedere avizele primite de la Consiliul Legislativ şi Comisia juridică, de disciplină şi imunităţi, precum şi punctul de vedere al Guvernului.

Comisia a fost sesizată cu dezbaterea şi avizarea propunerii legislative mai sus menţionate în procedură obişnuită.

Propunerea legislativă face parte din categoria legilor organice, conform prevederilor constituţionale, şi are ca obiect de reglementare modificarea alineatului (1) al articolului 8 din Legea nr.416/2001 privind venitul minim garantat (şi nu acordat, aşa cum scrie în titlul iniţiativei), în sensul eliminării veniturilor, reprezentând “burse pentru elevi şi studenţi acordate în condiţiile legii”, ca venituri ce se iau în considerare la stabilirea venitului net lunar al familiei şi, după caz, al persoanei singure.
Comisia propune Plenului respingerea propunerii legislative din următoarele considerente:
1. Prin eliminarea burselor şcolare din calculul veniturilor până la care se acordă ajutorul social se poate ajunge la majorarea cuantumului ajutorului acordat, în cazul familiilor deja beneficiare de ajutor social, cât şi la creşterea numărului de familii care ar putea să beneficieze de ajutor social, ceea ce implică cheltuieli bugetare suplimentare.
2. Ajutorul social este un venit acordat în sistem noncontributiv şi se bazează pe testarea mijloacelor, la stabilirea venitului net lunar al familiei luându-se în considerare toate veniturile pe care aceasta le realizează, inclusiv cele care provin din alocaţii familiale, burse şcolare, creanţe legale sau valoarea de vânzare sau înstrăinare a unor bunuri şi proprietăţi, principiu care se întâlneşte şi în practica ţărilor europene cu experienţă în domeniu.
La lucrările comisiei au fost prezenţi 20 deputaţi, din totalul de 21 membri ai comisiei.

În urma dezbaterii propunerii legislative în şedinţa din 4 februarie 2004, Comisia propune respingerea acesteia cu 7 voturi pentru, 5 voturi împotrivă şi o abţinere.

